CELEX: 32019D0768
Language: bg
Date: 2019-05-08 00:00:00
Title: Решение за изпълнение (ЕС) 2019/768 на Комисията от 8 май 2019 година за изменение на член 3 от устава на Консорциума за европейска научноизследователска инфраструктура за интегрирана структурна биология (Instruct-ERIC) поради оттеглянето на Обединеното кралство от Съюза (нотифицирано под номер С(2019) 3354) (Текст от значение за ЕИП.)

15.5.2019   
               
               
                  BG
               
               
                  Официален вестник на Европейския съюз
               
               
                  L 126/67
               
            
         РЕШЕНИЕ ЗА ИЗПЪЛНЕНИЕ (ЕС) 2019/768 НА КОМИСИЯТА
         от 8 май 2019 година
         за изменение на член 3 от устава на Консорциума за европейска научноизследователска инфраструктура за интегрирана структурна биология (Instruct-ERIC) поради оттеглянето на Обединеното кралство от Съюза
         
            
               (нотифицирано под номер С(2019) 3354)
            
         
         (само текстовете на английски, датски, испански, италиански, латвийски, нидерландски, португалски, словашки, френски и чешки език са автентични)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 723/2009 на Съвета от 25 юни 2009 г. относно правната рамка на Общността за консорциум за европейска научноизследователска инфраструктура (ERIC) (1), и по-специално член 8 от него,
         като има предвид, че:
         
                     (1)
                  
                  
                     Консорциумът за европейска научноизследователска инфраструктура за интегрирана структурна биология (Instruct-ERIC) беше създаден с Решение за изпълнение (EС) 2017/1213 на Комисията (2). В съответствие с член 3 от неговия устав седалището му се намира в Обединеното кралство.
                  
               
                     (2)
                  
                  
                     На 29 март 2017 г. Обединеното кралство обяви намерението си да се оттегли от Съюза по силата на член 50 от Договора за Европейския съюз. На 11 април 2019 г. Европейският съвет реши да удължи до 31 октомври 2019 г. срока, който е предвиден в член 50, параграф 3 от Договора за Европейския съюз и който вече беше удължен по силата на Решение (ЕС) 2019/476 на Европейския съвет (3). Независимо от това посоченото решение на Европейския съвет престава да се прилага на 31 май 2019 г., ако Обединеното кралство не е провело избори за Европейски парламент в съответствие с приложимото право на Съюза и не е ратифицирало Споразумението за оттегляне до 22 май 2019 г. Ако Обединеното кралство ратифицира Споразумението за оттегляне преди 31 октомври 2019 г., членството му в ЕС ще бъде прекратено на първия ден на месеца след приключване на процедурите по ратификация.
                  
               
                     (3)
                  
                  
                     След датата на оттегляне и без да се засягат разпоредбите на съответното споразумение за оттегляне, Обединеното кралство ще бъде считано за трета държава по смисъла на член 2, буква б) от Регламент (ЕО) № 723/2009.
                  
               
                     (4)
                  
                  
                     В член 8 от Регламент (ЕО) № 723/2009 се предвижда, че седалището по устав на ERIC трябва да е разположено на територията на член на консорциума, който е държава — членка на ЕС, или асоциирана държава.
                  
               
                     (5)
                  
                  
                     По силата на член 11 от Регламент (ЕО) № 723/2009 Комисията получи предложение от Instruct-ERIC за изменение на член 3 от неговия устав, в случай че Обединеното кралство стане трета държава по смисъла на Регламент (ЕО) № 723/2009.
                  
               
                     (6)
                  
                  
                     Мерките, предвидени в настоящото решение, са в съответствие със становището на комитета, създаден съгласно член 20 от Регламент (ЕО) № 723/2009,
                  
               ПРИЕ НАСТОЯЩОТО РЕШЕНИЕ:
         
            Член 1
            Член 3 от устава на Instruct-ERIC, както е посочен в приложението към Решение за изпълнение (ЕС) 2017/1213 на Комисията, се изменя в съответствие с приложението към настоящото решение.
         
         
            Член 2
            Адресати на настоящото решение са Кралство Белгия, Кралство Дания, държавата Израел, Кралство Испания, Италианската република, Република Латвия, Кралство Нидерландия, Обединеното кралство Великобритания и Северна Ирландия, Португалската република, Словашката република, Френската република и Чешката република.
         
         
            Съставено в Брюксел на 8 май 2019 година.
            
               
                  За Комисията
               
               Carlos MOEDAS
               
                  Член на Комисията
               
            
         
         
            (1)  ОВ L 206, 8.8.2009 г., стр. 1.
         
            (2)  Решение за изпълнение (EС) 2017/1213 на Комисията от 4 юли 2017 г. за създаване на консорциум за европейска научноизследователска инфраструктура за интегрирана структурна биология (Instruct-ERIC) (ОВ L 173, 6.7.2017 г., стр. 47).
         
            (3)  Решение (EС) 2019/476 на Европейския съвет, взето в съгласие с Обединеното кралство, от 22 март 2019 г. за продължаване на срока по член 50, параграф 3 от ДЕС (ОВ L 80 I, 22.3.2019 г., стр. 1).
      
      
         
            ПРИЛОЖЕНИЕ
            Член 3 от устава на Instruct-ERIC се заменя със следното:
            
               
                  „Член 3
                  Седалището по устав на Instruct-ERIC е в град Оксфорд (Обединеното кралство). Ако Обединеното кралство стане трета държава по смисъла на Регламент (ЕО) № 723/2009, седалището по устав ще е в град Флоренция (Италия).“